  Наталья Тетерина Вотка ёросысь «Удмурт нылкышно кенешлэн» ёзчиосыз 28-тӥ шуркынмонэ Анайлэсь нуналзэ мастер-классъёсын, адӟытонэн но удмурт дӥськутлэн люкетэз — азькышет сярысь вераськонъёсын пусйизы.  Со сяна, туэ котырес лыдпуссэс пусйись тужгес адӟем карымон кык кышномуртъёсты данъязы. Со сярысь ивортодэтъя «Удмуртия» агентстволы  огазеяськонлэн ёросысь ёзэтэзлэн кивалтӥсез Галина Перевозчикова вераз. «Укыр сыӵе пыр-поч данъяны ӧм висъялэ нокинэ но, кинлэн котырес лыдпусъёссы луизы, соосты данъямы», — вераз Вотка ёросысь удмурт нылкышноослэн азьветлӥсьсы. Со пусйиз, тросэз огазеяськонлэн ёзчиосыз кема аръёс ӵоже удмуртлыкез азинтонын ужало ни, нош али егитъёс но «Удмурт нылкышно кенешлэн» ужез борды кыстӥсько. Соин ик ужрадын егит анайёслы но, песянайёслы но саклык висъямын вал. Анай нуналлы сӥзем ужрадэ нылкышноос пиналъёсынызы лыктӥзы, соос понна пӧртэм киужъёсъя мастер-классъёс ортчытӥзы, «Мон кышномурт, мон анай, мон быгатӥсько…» адӟытон радъязы. Со сяна, котькуд кышномурт аслаз азькышетэзлэн историеныз тодматӥз. Ужрадлэн та люкетэз пиналъёслы удмуртлык пыӵатыны юрттӥз, лыдъя Галина Перевозчикова. Со верамъя, пиналъёсты но егитъёсты удмурт лулчеберет пала кыскон — со «Удмурт нылкышно кенешлэн» Вотка ёросысь ёзэтэзлэн одӥгез валтӥсь ужпумез. Сое быдэстон понна анай-атайёсын валэктон уж нуо, егитъёсты удмурт ужрадъёсы ӧтьыны тыршо. Ужлэн пайдаез адӟиське ни, шуэ Галина Перевозчикова. «Ми кык кышномуртэз «Тюрагае» (ансамбль — ред.) ӧтьыны быгатӥмы, одӥг егит нылэз <…> «Шундылэн» ужаз», — ивортӥз Вотка ёросысь «Удмурт нылкышно кенешлэн» ёзэтэзлэн кивалтӥсез. Галина Перевозчикова верамъя, Вотка ёросысь удмуртъёслэн ваньмыз мер огазеяськонъёссы ӵошен ужало, котькуд ужрадэз ортчытыны ог-огзылы юртто. Тегъёс: егитъёс Удмуртия пиналъёс удмуртъёс удмурткыл Удмуртнылкышнокенеш Воткаёрос удмуртлык  